中平元年，黃巾賊師張角起於魏郡。三月甲子，三十六方一旦俱發，天下響應，燔燒郡縣，殺害長吏。漢遣車騎將軍皇甫嵩、中郎將朱儁將兵討擊之。儁表堅為佐軍司馬，鄉里少年隨在下邳者皆願從堅。堅又募諸商旅及淮、泗精兵，合千許人，與儁並力奮擊，所向無敵。會汝、潁賊走保宛城。堅身當一面，登城先入，大破之。儁具以狀聞上，拜堅別部司馬。